《邀朱推单令周尉赏西邻野人屋前梅花次单令韵》
宋代·胡寅

西崦一株梅，在野何清丽。
遥知不是雪，香散青林际。
肆筵宾沓来，秉炬仆相递。
幸蒙五字诗，妙敌一言蔽。
便恐清夜阑，行酒莫濡滞。
莓苔何必扫，月地作瑶砌。
细蕊护檀心，已带轻酸味。
为语青裙妪，斤斧烦叱卫。
会有移根人，趁得春风至。
颗颗调君羹，年年映尘世。
来游者谁子，此兴恐难继。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。